Ir-Regolament tal-Kummissjoni (KE) Nru 877/2004
tad-29 ta' April 2004
li jippreskrivi regoli dettaljati għall-applikazzjoni tar-Regolament (KE) Nru 2200/96 dwar notifika ta' prezzijiet irreġistrati fis-swieq għal ċertu frott u ħaxix frisk
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2200/96 tat-28 ta' Ottubru 1996 dwar l-organizzazzjoni komuni tas-suq tal-frott u l-ħaxix [1], u b'mod partikolari l-Artikolu 28(2) tiegħu,
Billi:
(1) Ir-Regolament tal-Kunsill (KE) Nru 2200/96 jirrikjedi lill-Istati Membri jinnotifikaw lill-Kummissjoni l-prezzijiet għal ċertu frott u ħaxix frisk irreġistrati fis-suq rappreżentattiv. Ir-regoli ddettaljati għall-implimentar ta' dak ir-rekwiżit kienu preskritti fir-Regolament tal-Kummissjoni (KE) Nru 659/97 [2], li hu stess kien irrevokat mir-Regolament tal-Kummissjoni (KE) Nru 103/2004 tal-21 ta' Jannar 2004 li jippreskrivi regoli ddettaljati għall-applikazzjoni tar-Regolament tal-Kunsill (KE) Nru 2200/96 dwar arranġamenti ta' intervent fis-settur tal-frott u ħaxix [3]. Regoli ddettaljati ġodda għandhom għalhekk ikunu adottati għan-notifika tal-prezzijiet irreġistrati fis-swieq għal ċertu frott u ħaxix frisk li, fl-interessi taċ-ċarezza, għandhom ikunu sseparati mir-regoli ddettaljati dwar intervent u rtirar fis-settur tal-frott u ħaxix.
(2) Il-prezzijiet trasmessi lill-Kummissjoni għal kull prodott għandhom ikunu komparabbli. Definizzjoni raġonevolment armonizzata għandha għalhekk tapplika mal-Komunità kollha dwar l-istadju ta' marketing, preżentazzjoni, klassi ta' kwalità u, fejn applikabbli, il-varjetà jew tip. Is-swieq rappreżentattivi varji għal kull prodott ikkonċernat għandhom ukoll ikunu ddefiniti. Barraminhekk, l-Istati Membri għandhom, fejn xieraq, jipprovdu l-ispjegazzjonijiet meħtieġa lill-Kummissjoni dwar il-metodi u kriterji applikati biex ikunu kkalkolati l-prezzijiet ikkonċernati.
(3) Biex tkun żgurata ċ-ċirkolazzjoni bil-ħeffa ta' informazzjoni, mezzi elettroniċi għat-trasmissjoni għandhom ikunu użati.
(4) Fl-interessi tat-trasparenza, il-Kummissjoni għandha tgħarraf lill-Istati Membri bil-prezzijiet irreġistrati mal-Komunità kollha u l-prezz medju Komunitarju.
(5) Il-miżuri li jipprovdi għalihom dan ir-Regolament huma skond l-opinjoni tal-Kumitat dwar Frott u Ħaxix Frisk,
ADOTTAT DAN IR-REGOLAMENT:
Artikolu 1
1. Il-prezzijiet li għandhom ikunu irreġistrati taħt l-Artikolu 28(1) tar-Regolament (KE) Nru 2200/96 għandhom ikunu għall-prodotti tal-klassi I, eż stazzjon ta' imballaġġ, magħżula, ippakkjati u, fejn applikabbli, fuq pallets, espressi f'euro għal kull 100 kilogramma piż nett.
2. L-Istati Membri għandhom jiddeterminaw is-swieq rappreżentattivi li jirreferi għalihom l-Artikolu 28(1) tar-Regolament (KE) Nru 2200/96 fuq il-bażi ta':
(a) jew transazzjonjiet imwettqa fi swieq li jistgħu jkunu identifikati fiżikament (swieq bl-ingross, irkantijiet u postijiet ta' laqgħat fiżiċi oħra ta' forniment u domanda fiż-żona ta' produzzjoni,
(b) jew transazzjonijiet diretti bejn produtturi fiż-żona ta' produzzjoni u xerrejja individwali (bl-ingrossa, negozjanti, ċentri ta' distribuzzjoni u operaturi oħra),
(ċ) jew tagħqid (taħlita) ta' tipi ta' transazzjonijiet li jirreferu għalihom l-(a) u l-(b) hawn iktar 'il fuq.
Il-lista ta' swieq rappreżentattivi hija miġbura fl-Anness ma' dan.
Artikolu 2
Għall-prodotti elenkati fl-Anness, l-Istati Membri għandhom jibagħtu lill-Kummissjoni, mhux iktar tard minn 12.00 (ħin ta' Brussel) nhar ta' Erbgħa ta' kull ġimgħa, notifika bid-dettalji għal kull jum tas-suq tal-prezz medju f'euro għal kull 100 kilogramma rreġistrat fis-swieq elenkati fl-Anness għat-tipi u/jew varjetajiet ta' prodotti u d-daqsijiet u/jew kwalitajiet iddikjarati fl-Anness li għalihom kien hemm transazzjonijiet kif jirreferi għalihom l-Artikolu 1(2).
Dawn in-notifiki għandhom jintbagħtu via s-sistema elettronika indikata mill-Kummissjoni.
Il-Kummissjoni għandha tibgħat din l-informazzjoni lill-Istati Membri, flimkien mal-prezz medju Komunitarju għal kull prodott ikkonċernat.
Artikolu 3
1. Għat-talba tal-Kummissjoni, l-Istati Membri għandhom jittrasmettu l-metodu li jużaw biex jikkalkolaw il-prezz medju li jirreferi għalih l-ewwel paragrafu ta' l-Artikolu 2.
Fejn il-prezzijiet mogħtija għat-tipi u/jew varjetajiet ta' prodotti kkonċernati huma għal daqsijiet u/jew preżentazzjonijiet barra dawk speċifikati fl-Anness, l-Istati Membri jistgħu jikkalkolaw il-prezz medju għad-daqsijiet u/jew preżentazzjonijiet fl-Anness billi jużaw koeffiċjenti ta' konverżjoni. L-iffissar tal-koeffiċjenti ta' konverżjoni għandu jkun inkluż fil-metodu li jirreferi għalih l-ewwel sub-paragrafu ta' dan il-paragrafu.
2. Jekk meħtieġ, il-Kummissjoni għandha tikteb linji gwida komuni dwar il-metodu li jirreferi għalih il-paragrafu 1.
Artikolu 4
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta' April 2004.